Cumpăna vieții pentru Nicu Covaci. A fost operat pe creier
- Moraru Iulia
- 22 martie 2024, 16:57
Nicu Covaci, liderul formației Phoenix, a suferit o intervenție chirurgicală de urgență pe creier vineri, la Spitalul Județean din Timișoara.
Muzicianul în vârstă de 76 de ani a început să se confrunte cu probleme de sănătate încă de luna trecută, iar acestea s-au agravat progresiv.
Nicu Covaci, operat de urgență pe creier
Inițial, liderul trupei Phoenix a experimentat o amorțeală în zona feței, iar ulterior a început să aibă probleme cu vederea. Ca urmare a acestor simptome, a decis să efectueze o examinare RMN, iar rezultatele au indicat prezența unei probleme grave.
Conform diagnosticului stabilit de specialiștii de la Secția de Neurochirurgie a Spitalului Județean Timișoara, sub conducerea medicului Horia Pleș, s-a identificat un "proces expansiv intracranian".
În urma unei intervenții chirurgicale care a durat aproximativ șase ore, a fost extirpată o tumoră de pe creier, iar mostrele prelevate au fost trimise la laborator pentru analize.
Rezultatele acestor analize vor determina natura tumorii de pe creierul lui Nicu Covaci, fie malignă, fie benignă.
Starea de sănătate a liderului trupei Phoenix e acum stabilă
Medicii au confirmat că operația a fost un succes și că starea de sănătate a lui Nicu Covaci evoluează în mod pozitiv.
Deși este încă intubat și se află pe secția de Terapie Intensivă a Spitalului Județean, conform estimărilor medicilor, ar putea fi detubat în orele următoare, potrivit News.ro.
Nicu Covaci a mers și la medici din Spania pentru diagnostic
În urmă cu o lună, liderul formației Phoenix spunea că se simte ca și când ar fi beat tot timpul, numai că el nu consumă alcool, iar medici nu au reușit să-i pună un diagnostic clar.
"Nu mă doare nimic, dar sunt așa de amețit că nu pot spune. Sunt beat de cinci săptămâni, sunt beat tot timpul.
Mă concentrez cu greu să îmi fac treaba, mă lupt. Nu sunt beat de la alcool, să fie clar, mă simt ca beat. Nu știu ce am, presupun că s-a întâmplat ceva la creier", a spus în exclusivitate pentru EVZ, Nicu Covaci.